Diari Oficial de la Generalitat Valenciana


Sumari del DOGV 3570, del 27-08-1999 (1999/7582)

ORDRE de 2 d'agost de 1999, de la Conselleria de Justícia i Administracions Públiques, sobre constitució de borses de treball per a la provisió de vacants dels cossos de metges forenses, oficials, auxiliars i agents de l'Administració de Justícia a la Comunitat Valenciana.
---------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3570

Data del DOGV
:   27-08-1999

Secció del DOGV
:   II. AUTORITATS I PERSONAL - B) OFERTES D'OCUPACIÓ PÚBLICA, OPOSICIONS I CONCURSOS

Número del document
:   1999/7582


Data del document
:   02-08-1999

Organisme emissor
:   Conselleria de Justícia i Administracions Públiques

Tipus de document
:   Ordre

Anàlisi jurídica

 Descriptors 

:   * metge
    * personal de l'administració de justícia
    * medicina forense

ORDRE de 2 d'agost de 1999, de la Conselleria de Justícia i Administracions Públiques, sobre constitució de borses de treball per a la provisió de vacants dels cossos de metges forenses, oficials, auxiliars i agents de l'Administració de Justícia a la Comunitat Valenciana. [1999/X7582]
  
Per Ordre de 18 de desembre de 1997, de la Conselleria de Benestar Social, es regulà la constitució de borses de treball per a la provisió de vacants dels cossos de metges forenses, oficials, auxiliars i agents de l'Administració de Justícia a la Comunitat Valenciana.
  
En aplicació d'aquesta ordre es convocaren i constituïren les respectives borses de treball, que, en alguns casos, es troben amb un nombre d'integrants inferior al 10% inicial, per la qual cosa, en aplicació de l'article 20 de la indicada ordre, procedeix convocar anticipadament noves borses de treball.
  
L'aplicació de l'ordre de referència ha posat de manifest la necessitat d'introduir certes modificacions que, sense variar els principis que inspiraren la seua aprovació, permeten una major agilitat en l'aplicació i un millor funcionament dels òrgans judicials on hi desenvolupa les seues funcions el personal interí destinat.
  
Es considera que és fonamental que el personal interí conega l'especificitat de l'administració de justícia i la seua organització i procediments. Per aconseguir-ho s'estableixen dos camins. D'una banda, es prima que s'hagen prestat serveis en aquesta administració, i d'una altra, i amb l'objecte de no conculcar el principi d'igualtat, s'estableix la necessitat de realitzar un curs teoricopràctic per a aquelles persones incloses en les borses que no hagen acreditat aquesta experiència.
  
L'administració de justícia es troba en un procés de renovació i modernització que implica la creació de nous òrgans i modificacions de plantilles, cosa que determina la dificultat de preveure les necessitats de nomenaments per a cobrir vacants amb més d'un any d'antelació, per la qual cosa les borses de treball poden esgotar-se en pocs mesos. Per això es considera convenient, de moment, reduir el seu termini de vigència a un any.
  
I, per últim, s'estima oportú donar una major participació a les centrals sindicals més representatives a través de la Comissió Tècnica d'Interins prevista a l'article 23.
  
D'acord amb tot el que s'estableix en l'article 5 de la Llei de la Funció Pública Valenciana (Decret Legislatiu de 24 d'octubre de 1995), en l'article 59 del Reial Decret 249/1996, de 16 de febrer, i en l'article 29 del Reial Decret 296/1996, de 23 de febrer, prèvia negociació amb les organitzacions sindicals integrants de la Mesa Sectorial de Justícia de la Comunitat Valenciana, i en virtut de les competències establertes en l'article 35.e) de la Llei 5/1983, de 30 de desembre, del Govern Valencià,
  
ORDENE
  
Capítol I
  
Disposició General. Competència
  
Article 1
  
La Direcció General de Justícia podrà nomenar personal funcionari interí en els llocs de les plantilles dels òrgans judicials, fiscalies i serveis de l'administració de justícia a la Comunitat Valenciana, en els següents casos:
  
- Quan es troben vacants, siga necessària la seua cobertura i no puguen proveir-se de manera immediata per personal funcionari de carrera, o existisca titular amb dret a la seua reserva.
  
- En aplicació dels "plans de reforç" a què es refereix l'article 19.
  
Capítol II
  
Borses de treball. Característiques generals
  
Article 2
  
Als efectes del que es disposa en l'article anterior, i d'acord amb els principis d'igualtat, mèrit, capacitat i publicitat, es constituiran les borses de treball següents:
  
a) Metges forenses
  
b) Oficials de l'Administració de Justícia
  
c) Auxiliars de l'Administració de Justícia
  
d) Agents de l'Administració de Justícia
  
Article 3
  
Les borses de treball tindran caràcter provincial. El nombre de persones que haja d'integrar cada borsa de treball s'establirà en la corresponent convocatòria d'acord amb els següents criteris:
  
- Nombre de persones nomenades interinament durant l'any anterior.
  
Necessitats previstes durant el període de vigència de les borses que es convoquen.
  
En cada borsa es reservarà un 3% dels llocs per a persones amb minusvalideses, d'acord amb el que es disposa en l'article 22 del Text Refós de la Llei de la Funció Pública Valenciana.
  
Article 4
  
Les borses de treball tindran una vigència d'un any i es podran prorrogar amb la prèvia negociació en la Comissió Tècnica d'Interins, sense perjudici del que s'estableix en l'article 20.
  
Capítol III
  
Creació de les borses de treball
  
Article 5. Convocatòria
  
La constitució de les borses correspon a la Direcció General de Justícia que les convocarà mitjançant resolució publicada al Diari Oficial de la Generalitat Valenciana.
  
La convocatòria es remetrà per a la seua exposició al Tribunal Superior de Justícia, Audiències Provincials, Fiscalies, Deganats, Instituts de Medicina Legal i Organitzacions Sindicals. També s'exposarà en la Direcció General de Justícia en Alacant, Castelló i València.
  
Article 6. Requisits d'accés
  
Per a accedir a les borses de treball les persones interessades han d'acomplir els requisits exigits en els respectius reglaments orgànics per a l'ingrés en els cossos de funcionaris de l'Administració de Justícia.
  
A més d'aquests requisits, s'exigirà per a l'ingrés en la borsa:
  
a) Residència a la província on sol·licite l'admissió.
  
b) No haver estat exclòs de l'anterior borsa de treball de personal de l'administració de justícia per alguna de les causes assenyalades en l'article 12.2 apartats 1,2 i 3.
  
c) Les persones que opten a les borses de treball d'oficials i auxiliars, hauran d'acreditar de manera fefaent tenir coneixements de mecanografia i informàtica. S'exceptuen d'aquest requisit aquells que acrediten haver treballat com a interí a l'Administració de Justícia.
  
Article 7. Sol·licituds i documentació
  
1. Les persones interessades que acomplisquen els requisits establerts en l'apartat anterior presentaran: una sol·licitud que s'ajuste al model que acompanya la convocatòria, i els següents documents:
  
- Fotocòpia DNI.
  
- Fotocòpia de la titulació necessària per a l'ingrés en el Cos corresponent.
  
- Certificat d'empadronament o residència.
  
- Acreditació de requisits i mèrits en els termes que establisca la convocatòria.
  
2. Les persones que a l'acabament del termini de presentació de sol·licituds estigueren treballant no hauran de presentar la instància de sol·licitud ni cap documentació, ja que quan cessen s'incorporaran automàticament a la borsa corresponent.
  
Si estigueren interessats en accedir a borses de treball distintes a les que pertanyen automàticament, hauran de presentar la sol·licitud i la documentació indicada en el punt 1.
  
3. Les persones que hagueren presentat sol·licituds per a la seua inclusió en borses de treball convocades per la Sotssecretaria de Justícia de la Generalitat Valenciana amb anterioritat i no estigueren treballant a l'acabament del termini de presentació de sol·licituds, no hauran de presentar els documents que aportaren en el seu dia, encara que sí que hauran de presentar la sol·licitud ajustada a model, fent constar els requisits i mèrits que al·leguen. També hauran d'acreditar documentalment els requisits i mèrits no al·legats amb anterioritat.
  
Article 8. Mèrits
  
Els aspirants seran ordenats en la borsa de treball de cada un dels cossos prenent en consideració els següents mèrits:
  
a) Mèrits de caràcter general per a totes les borses de treball:
  
1. Antiguitat: Amb la següent valoració:
  
0,50 punts per cada mes complet de servei com a personal funcionari interí de l'administració de justícia en el cos corresponent.
  
0,30 punts per cada mes complet de servei com a personal funcionari interí de l'administració de justícia, en qualsevol altre cos.
  
0,10 punts per cada mes complet de servei com a funcionari interí en qualsevol administració pública en lloc de metge, administratiu, auxiliar administratiu o subaltern per al qual s'exigisca la mateixa titulació que per a la borsa a la qual insta.
  
En cas de serveis prestats simultàniament, només se'n computarà un, que serà el de major puntuació.
  
El temps màxim computable serà de deu anys.
  
2. Quatre punts per haver superat el primer exercici de l'última oposició convocada per a l'accés al cos al qual s'insta.
  
3. Coneixements de Valencià amb la següent valoració:
  
certificat de coneixements orals: 0'75 punts.
  
certificat de grau elemental: 1'25 punts.
  
certificat mitjà: 2'50 punts.
  
certificat superior i/o capacitació tècnica: 3 punts.
  
Només es computarà el certificat de major nivell.
  
4. Informàtica Un màxim de 3 punts en conjunt, per cursos homologats per una administració pública competent, amb la següent valoració:
  
1. Curs de 20 a 40 hores: 0,5 punts.
  
2. Curs de 41 a 80 hores: 1 punt.
  
3. Curs de 81 a 100 hores: 2 punts.
  
4. Curs de més de 100 hores: 3 punts.
  
b) Mèrits específics per a cada borsa de treball:
  
1. Per a la borsa de Metges Forenses, es valoraran a més els següents mèrits:
  
12 punts per la especialitat en Medicina Legal i Forense.
  
4 punts per cada especialitat en Psiquiatria, Traumatologia, Ginecologia, Laboratori, Radiologia i Anatomia Patològica, amb un màxim de 8 punts.
  
2 punts per altres especialitats mèdiques, amb un màxim de 4 punts.
  
1,5 punts per la Titulació de Doctorat en Medicina.
  
2 punts per màsters en matèries pròpies de la medicina legal fins a un màxim de 4 punts.
  
Un màxim de 3 punts per cursos o diplomes en matèries pròpies de medicina legal, homologats per una administració pública competent, amb la següent valoració:
  
Cursos o diplomes de 20 a 40 hores: 0.25 punts.
  
Cursos o diplomes de 41 a 80 hores: 0,50 punts.
  
Cursos o diplomes de 81 a 100 hores: 1 punt.
  
Cursos o diplomes de més de 100 hores: 1,5 punts.
  
2. Per a la borsa d'oficials es valoraran a més els següents mèrits:
  
6 punts pel títol de llicenciatura en dret.
  
Pel títol de diplomatura en relacions laborals, graduat social, criminologia o 3 cursos complets en la Facultat de Dret, 2 punts per cada un, amb un màxim de 4 punts.
  
3. Per a la borsa d'auxiliars es valoraran, a més, els següents mèrits:
  
6 punts pel títol de formació professional del 2n cicle en especialitat administrativa.
  
2 punts pel títol de formació professional de 1r cicle en especialitat administrativa.
  
1 punt pel títol de batxiller o certificat de superació de les proves d'accés a la universitat per a majors de 25 anys.
  
4. Per a la borsa d'agents es valoraran, a més, els següents mèrits:
  
3 punts pel títol de formació professional de 2n cicle en especialitat administrativa.
  
2 punts pel títol de formació professional de 1r cicle en especialitat administrativa.
  
1 punt pel títol de batxiller o certificat de superació de les proves d'accés a la universitat per a majors de 25 anys.
  
0,5 punts pel títol de graduat escolar.
  
5. Per a la valoració dels mèrits específics es tindrà en compte únicament el títol superior que requerisca haver obtingut l'inferior.
  
Article 9. Acreditació i avaluació de mèrits
  
En la convocatòria es determinaran els mèrits que han de ser acreditats mitjançant la presentació del corresponent certificat lliurat per l'òrgan competent.
  
Per a dirimir els empats primarà la puntuació obtinguda en cada apartat del barem començant pel primer. Si persisteix l'empat, es dirimirà en favor del sol·licitant de major edat.
  
Article 10. Constitució de les borses
  
Una vegada avaluats els mèrits, la Direcció General de Justícia procedirà a constituir provisionalment les borses de treball del personal seleccionat, que degudament ordenades, seran remeses per a la seua exposició al Tribunal Superior de Justícia, audiències provincials i organitzacions sindicals. També s'exposaran a la Direcció General de Justícia d'Alacant, Castelló i València.
  
Les persones interessades tindran un termini de 10 dies per a reclamar, davant la Direcció General de Justícia, sobre qualsevol de les dades contingudes en la llista.
  
Resoltes les reclamacions es publicaran les borses definitives seguint el mateix procediment que per a la resolució provisional.
  
Capítol IV
  
Funcionament de les borses de treball
  
Article 11. Selecció i nomenament per a un lloc concret
  
Quan es produïsca la necessitat de cobrir una plaça vacant per alguna de les causes previstes en els reglaments orgànics respectius se sol·licitarà a la Direcció General de Justícia, i s'iniciarà el corresponent procediment per a la selecció i nomenament del funcionari interí en el seu cas.
  
Per resolució de la Direcció General de Justícia es determinarà el procediment per a la selecció i nomenament del personal interí, que es farà sempre respectant l'ordre de constitució, a excepció de les excepcions previstes en l'article 17.
  
Article 12. Cessament en un lloc concret.
  
1. El funcionari interí cessarà automàticament en algun dels següents casos:
  
1.1. Quan el lloc que ocupe es cobrisca pel funcionari titular de la plaça o es proveïsca per un funcionari de carrera pels procediments ordinaris.
  
Quan en un òrgan judicial hi haja dos o més vacants sense titular amb dret a reserva de lloc de treball i estiguen cobertes amb interins, cessarà l'interí més modern, en el cas que un funcionari titular s'incorpore a l'òrgan.
  
En cas d'empat se seguirà el que s'ha establert en el paràgraf 2n de l'article 9.
  
1.2. Per expiració del termini per al qual va ser nomenat
  
1.3. Per renúncia al lloc de treball que està ocupant.
  
2. La Direcció General de Justícia procedirà al cessament del funcionari interí quan es produïsca alguna de les següents circumstàncies.
  
2.1. Per falta o falsedat inicial o sobrevinguda d'alguns dels requisits exigits o de circumstàncies al·legades per a la seua inclusió en la borsa.
  
2.2. Per sanció de falta molt greu comesa pel funcionari interí, d'acord amb el que s'ha previst en el seu reglament orgànic en matèria d'expedient disciplinari.
  
2.3. Per manifesta falta de capacitat o rendiment. El titular de l'òrgan podrà proposar el cessament del funcionari interí a la Direcció General de Justícia, motivant la seua proposta i acompanyant les al·legacions de l'interessat, amb els mitjans de prova de què vulga valer-se. Es traslladarà a les organitzacions sindicals, les quals podran efectuar al·legacions. Una vegada efectuats els tràmits pertinents, el director general resoldrà en el termini de deu dies.
  
2.4. Per acabament de les necessitats de servei que motivaren la cobertura mitjançant personal interí.
  
2.5. Per supressió de la plaça ocupada.
  
2.6. Per acomplir l'edat establida en l'article 467 de la Llei Orgànica del Poder Judicial.
  
Article 13. Efectes del cessament
  
1. Amb caràcter general, el cessament per algun dels motius assenyalats en l'article 12.1 apartats 1 i 2 i l'article 12.2 apartats 4 i 5 implica el reingrés en la borsa corresponent en l'últim lloc de l'ordre.
  
Si el cessament es produeix abans del transcurs de sis mesos des del nomenament i, en cessar, no tinguera dret a la percepció del subsidi de desocupació, es mantindrà el mateix nombre d'ordre que tenia en el moment de la designació en la borsa corresponent, fins que els períodes treballats sumen un mínim de sis mesos.
  
2. El cessament per alguna de les causes previstes en l'article 12, 1. ap. 3, i l'article 12.2. apartats 1, 2, 3 i 6 suposa l'exclusió automàtica de la borsa de treball.
  
Capítol V
  
Incidències
  
Article 14. Baixa automàtica de la borsa de treball
  
Causarà baixa de manera automàtica la persona candidata que:
  
a) No accepte el nomenament per causa injustificada.
  
b) No presente la documentació que s'indique en la convocatòria per a la presa de possessió.
  
c) No es presente a la presa de possessió per causa injustificada.
  
d) No sol·licite la incorporació a la borsa en el termini de 10 dies a comptar des de la data del cessament.
  
e) En aplicació dels efectes previstos en l'article 13.2.
  
Article 15. Renúncia justificada
  
1. S'admetran com a causes justificades per a renunciar al lloc de treball sense decaure del ordre de la llista les següents:
  
1.1 Incapacitat temporal derivada de malaltia comuna o accident no laboral.
  
1.2 Incapacitat temporal derivada d'accident de treball i malaltia professional.
  
1.3 Maternitat en el cas de la mare, si la renúncia es produeix entre el seté mes d'embaràs i la setzena setmana posterior al part.
  
En cas de mort de la mare podrà renunciar el pare dins de les sis setmanes posteriors al part.
  
1.4 Es podrà sol·licitar suspensió per fer-se càrrec del fill/a fins el compliment d'un any del fill, sense que es genere un altre dret que el manteniment en llista de borses de treball, i s'haurà de reincorporar necessàriament a la data del compliment d'un any del fill, sense perjudici que puga reincorporar-se amb anterioritat. La no sol·licitud de reincorporació suposarà decaure de la borsa.
  
1.5 Mort de familiars fins a un segon grau de consanguinitat o afinitat, tenint la renuncia una limitació temporal de 5 dies.
  
1.6 Adopció, si la renúncia es produeix dins dels 50 dies naturals següents a l'arribada de l'adoptat a la nova casa.
  
1.7 Matrimoni propi, si la renúncia es produeix dins dels 20 dies naturals següents o anteriors a la celebració.
  
1.8 Compliment del servei militar o prestació social substitutòria.
  
1.9 Privació de llibertat, fins que no recaiga sentència condemnatòria.
  
1.10 Exercici de càrrec públic.
  
2. La persona que al·legue un d'aquests motius de renúncia, haurà de presentar la documentació justificativa corresponent, així com acreditar, en el seu cas, l'extinció del motiu en un termini de 15 dies des de la renúncia o l'extinció, respectivament.
  
Article 16. Canvi de dades de localització
  
Les persones incloses en les borses de treball que canvien les dades per a la seua localització (domicili i/o telèfon) hauran de comunicar-ho al Servei de Recursos Humans de la Direcció General de Justícia en el termini de 15 dies de produir-se.
  
En cas que no pogueren ser cridats a ocupar un lloc de treball per incompliment d'aquest requisit, passaran a ocupar l'últim lloc de la llista de la corresponent borsa de treball.
  
Article 17. Excepcions al manteniment de l'ordre rigorós de la borsa de treball
  
1. Quan un funcionari interí cesse en un lloc de treball en un òrgan judicial i abans del transcurs de sis mesos es nomene un altre interí en el mateix òrgan, podrà nomenar-se la mateixa persona, per una única vegada, sempre que el titular de l'òrgan ho sol·licite per escrit.
  
2. En supòsits excepcionals i per a cobrir algun lloc de treball que reunisca unes característiques peculiars, es podrà alterar l'ordre rigorós de les borses nomenant persones concretes d'aquestes, en qui concórreguen aquestes característiques.
  
El nomenament es farà per Resolució motivada de la Sotssecretaria de Justícia, prèvia negociació en la Comissió Tècnica d'Interins.
  
Capítol VI
  
Supòsits especials
  
Article 18. Nomenament d'oficials interins
  
Quan s'estime la conveniència de sol·licitar que es cobrisca una vacant d'oficial, el titular de l'òrgan proposarà la seua cobertura mitjançant un auxiliar titular del mateix òrgan.
  
En el cas que hi haguera dos candidats o més a la substitució, es proposarà a qui tinga més mèrits d'acord amb els criteris d'experiència en l'ordre jurisdiccional concret, antiguitat i capacitat.
  
Per resolució de la Direcció General s'establirà el procediment per a la selecció i nomenament de l'auxiliar titular substitut.
  
Solament se sol·licitarà el nomenament d'un oficial interí quan no existisca cap auxiliar titular o finalitze el procés de substitució previst en aquest article sense que existisca auxiliar titular idoni.
  
El lloc provisionalment desocupat per l'auxiliar en funcions d'oficial podrà ser cobert mitjançant el nomenament d'un auxiliar interí.
  
Article 19. Plans de reforç
  
La Direcció General de Justícia, sempre que les disponibilitats pressupostàries ho permeten, podrà elaborar plans de reforç integrats per personal interí amb l'objecte d'atendre situacions conjunturals en determinats òrgans judicials.
  
Per a l'elaboració dels plans de reforç es demanarà un informe del Consell General del Poder Judicial, del Tribunal Superior de Justícia de la Comunitat Valenciana i de les centrals sindicals integrants de la Mesa Sectorial de Justícia de la Generalitat Valenciana.
  
Així mateix, es requerirà l'informe favorable de la Conselleria d'Economia i Hisenda.
  
Els plans de reforç tindran una duració màxima de sis mesos.
  
Capítol VII
  
Ampliació de les borses de treball
  
Article 20. Convocatòria anticipada de les borses de treball
  
Si abans del compliment de l'any de vigència de les borses de treball previst en l'article 4, el nombre d'integrants és inferior al 20% inicial, la Direcció General de Justícia podrà convocar una nova borsa d'interins, prèvia negociació en la Comissió Tècnica d'Interins.
  
Article 21. Cursos de formació
  
El personal seleccionat en les borses de treball que no haguera acreditat antiguitat al servei de l'administració de justícia com a funcionari interí, haurà de realitzar un curs de formació teoricopràctic, el contingut i abast del qual es negociarà en la Comissió Tècnica d'Interins.
  
Article 22. Canvi de residència
  
Quan un interí pertanyent a una borsa de treball d'una província de la Comunitat Valenciana es trasllade a una altra província dins de la mateixa Comunitat, podrà sol·licitar el canvi de la borsa de treball, situant-se en l'ordre que li correspondria segons la puntuació obtinguda.
  
Article 23. Participació i informació
  
Les organitzacions sindicals integrants de la mesa sectorial de Justícia de la Generalitat Valenciana participaran en el procés d'elaboració, constitució i seguiment de les borses de treball, a través de la corresponent Comissió Tècnica d'Interins.
  
Article 24. Eficàcia temporal dels nomenaments
  
La vinculació jurídica i econòmica de la Generalitat Valenciana amb els funcionaris interins sorgeix des del moment del nomenament i presa de possessió subsegüent.
  
Les persones que hagen estat proposades no podran prendre possessió ni portar a terme les funcions pròpies del càrrec fins que els haja estat comunicat el nomenament per la Direcció General de Justícia.
  
Aquesta vinculació s'extingeix en la data en què es produïsca alguna de les causes previstes en l'article 12 per al cessament del funcionari interí.
  
DISPOSICIONS TRANSITÒRIES
  
Primera
  
En el moment de la constitució de les borses de treball a què es refereix la present ordre, queden anul·lades les anteriors, sense que això supose cap dret per als integrants en aquelles. A pesar d'això, el personal inclòs en les borses que en el moment de la constitució de les noves es trobe prestant serveis com a funcionari interí, seguirà en el seu lloc de treball fins al seu cessament.
  
Produït el cessament els serà d'aplicació el que s'ha disposat en l'article 13.
  
Segona
  
Fins al moment en què s'aprove la constitució de les noves borses, les anteriors continuaran en vigor i s'adaptarà el seu funcionament a la present normativa.
  
DISPOSICIÓ DEROGATÒRIA ÚNICA
  
Queda derogada l'Ordre de 18 de desembre de 1997, de la Conselleria de Benestar Social, sobre constitució de borses de treball per a la provisió de vacants dels cossos de Metges Forenses, Oficials, Auxiliars i Agents de l'administració de Justícia a la Comunitat Valenciana.
  
DISPOSICIONS FINALS
  
Primera
  
Es faculta el director general de Justícia per al desenvolupament de la present ordre.
  
Segona
  
Aquesta ordre vigirà l'endemà de la seua publicació en el Diari Oficial de la Generalitat Valenciana.
  
València, 2 d'agost de 1999
  
El conseller de Justícia i Administracions Públiques,